Vjernicima i hodočasnicima

S radošću sam doznao za svečano Krunjenje slike Gospe od Kalvarije, koja vas danas okuplja na «Podravskom Jeruzalemu».

Proizašla iz želje da među narodima svjedoči bratstvo koje nadilazi ono što dijeli, ova duhovna oaza nalazi u Kristu svoj izvor ali i svoje ispunjenje.

Križni put «Svi smo braća», koji vodi od križa do uskrsnuća, podsjeća nas sve da patnja nema posljednju riječ te da iz Kristove smrti izvire nada u novi život, prema kojemu su pozvani svi narodi i nacije.

Veza sa Svetištem Kalwaria Zebrzydowska u Poljskoj, toliko drago svetom Ivanu Pavlu II. i ovdje prisutno po štovanoj slici Gospe od Kalvarije, danas se očituje i kroz krunu koju sam s radošću blagoslovio 19. studenoga 2025., kao znak kontinuiteta s blagoslovom krune koji je moj časni prethodnik, papa Lav XIII., udijelio prigodom krunidbe izvorne slike 15. kolovoza 1887.

Majčinskoj zaštiti Blažene Djevice Marije povjeravam Varaždinsku biskupiju, da, pod vodstvom svoga pastira, mons. Bože Radoša, u ovom vremenu prati i čuva ovu novu duhovnu stvarnost. Povjeravam zagovoru također mjesnoga župnika, preč. Andriju Botkovića, kojemu je povjerena pastoralna skrb za zajednicu, vjernike, umjetnike i sve one koji su svojom predanošću i velikodušnošću omogućili ostvarenje ovoga djela.

Želim da «Podravski Jeruzalem» sve više raste kao duhovna oaza, mjesto molitve, susreta i bratstva, gdje se, pod nježnim pogledom Marije, Majke svih nas, mogu ponovno pronaći mir srca, radost vjere i ljepota susreta s Kristom.

Po zagovoru Gospe od Kalvarije, svetoga Ivana Pavla II. i blaženoga Alojzija Stepinca, zazivajući na sve obilje nebeskih milosti, od srca udjeljujem Apostolski blagoslov svima nazočnima, kao i svima koji će ovamo dolaziti na hodočašće, povjeravajući vašim molitvama svoju Petrovu službu.

Dano u Vatikanu, 13. rujna 2026.

Papa Lav XIV.
